CELEX: 32005D1206(01)
Language: hu
Date: 2005-06-22 00:00:00
Title: A személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK Európai Parlamenti és tanácsi rendelet végrehajtási szabályai – Az elnökség határozata  2005. június 22

6.12.2005   
            
            
               HU
            
            
               Az Európai Unió Hivatalos Lapja
            
            
               C 308/1
            
         A személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK Európai Parlamenti és tanácsi rendelet végrehajtási szabályai
   Az elnökség határozata 2005. június 22
   (2005/C 308/01)
   AZ ELNÖKSÉG,
   tekintettel az Európai Közösséget létrehozó Szerződésre, és különösen annak 286. cikkére,
   tekintettel a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 2000. december 18-i 45/2001/EK Európai Parlamenti és tanácsi rendeletre és különösen a 24. cikk (8) bekezdésére,
   tekintettel az Európai Parlament eljárási szabályzata 22. cikkének (2) bekezdésére,
   mivel:
   
               (1)
            
            
               A 45/2001/EK rendelet (a továbbiakban: rendelet) meghatározza a közösségi intézményekre és szervekre alkalmazandó elveket és szabályokat, és kimondja, hogy valamennyi közösségi intézményen és szerven belül ki kell nevezni egy adatvédelmi tisztviselőt.
            
         
               (2)
            
            
               A rendelet 24. cikkének (8) bekezdése szerint valamennyi közösségi intézménynek és szervnek további végrehajtási rendelkezéseket kell elfogadnia a rendelet melléklete rendelkezéseinek megfelelően. Ezek a kiegészítő rendelkezések elsősorban az adatvédelmi tisztviselő feladataira, kötelességeire és hatáskörére vonatkoznak.
            
         
               (3)
            
            
               A végrehajtási rendelkezések célja annak az eljárásnak a pontosítása, amelynek révén az érintett személyek gyakorolhatják jogaikat, illetve amelynek keretében a közösségi intézményeken és szerveken belül a személyes adatok feldolgozásában részt vevő munkatársak végezhetik feladataikat.
            
         A KÖVETKEZŐ HATÁROZATOT HOZZA:
   1. cikk
   Tárgy
   1.   E határozat tartalmazza a rendelet általános végrehajtási rendelkezéseit az Európai Parlamentet illetően. Kiegészíti elsősorban a rendelet azon rendelkezéseit, amelyek az Európai Parlament adatvédelmi tisztviselőjének (tisztviselőinek) feladataira, kötelességeire és hatáskörére vonatkoznak.
   2.   Meghatározza ezen kívül azt is, hogy az érintett személyek hogyan gyakorolhatják jogaikat, és hogy milyen eljárással történik az adatfeldolgozásról szóló értesítés, illetve hogyan lehet betekintést nyerni az adatvédelmi tisztviselő által vezetett adatfeldolgozási nyilvántartásba.
   2. cikk
   Kinevezés, jogállás és függetlenség
   1.   Az adatvédelmi tisztviselőt a főtitkár nevezi ki a közösségi intézmények vagy szervek tisztviselői közül személyes tulajdonságai és szakmai képességei, különösen adatvédelmi szaktudása alapján. Az adatvédelmi tisztviselő kinevezésére a tisztviselők személyzeti szabályzata 29. cikkében meghatározott eljárás szerint kerül sor.
   2.   A főtitkár felveteti az adatvédelmi tisztviselőt az európai adatvédelmi biztos által vezetett nyilvántartásba.
   3.   Feladatai elvégzése érdekében az adatvédelmi tisztviselő mentesül az Európai Parlamenten belüli egyéb tevékenysége alól. További feladatokat csak abban az esetben láthat el, ha azok nem összeférhetetlenek adatvédelmi tisztviselői tevékenységével, különösen a rendelet rendelkezéseinek alkalmazása tekintetében.
   4.   Az adatvédelmi tisztviselő kinevezése öt évre szól, egy alkalommal megújítható. Megbízatását csak az európai adatvédelmi biztos hozzájárulásával lehet megszüntetni, ha már nem felel meg a feladatai teljesítéséhez szükséges feltételeknek. Az adatvédelmi biztos véleményét írásban kell kikérni, a kérelem másolatát eljuttatva a tisztviselőhöz.
   5.   Az adatvédelmi tisztviselő feladatai végzése tekintetében nem utasítható. A rendelet rendelkezéseinek belső alkalmazása vagy az európai adatvédelmi biztossal való együttműködése tekintetében semmilyen utasítást nem kaphat sem a kinevező hatóságtól, sem a főtitkártól, sem egyéb forrásból. Az adatvédelmi tisztviselőnek tartózkodnia kell minden olyan tevékenységtől, amely összeférhetetlen megbízatása jellegével.
   6.   Az adatvédelmi biztos jelzi az Európai Parlament illetékes szerveinek, hogy mekkora személyzetre és milyen forrásokra van szüksége feladatai elvégzéséhez. Arra is lehetősége van, hogy feladatai ellátásához külső szakértőket vegyen igénybe.
   7.   Az adatvédelmi tisztviselő és személyzete mindvégig a személyzeti szabályzatnak és az egyéb alkalmazottakra vonatkozó szabályzatnak vannak alávetve.
   8.   Az adatvédelmi tisztviselő és személyzete, akikre vonatkozik a Szerződés 287. cikke, szolgálati jogviszonyuk alatt és annak megszűnését követően sem fedhetik fel a szolgálati titoktartási kötelezettség alá eső, megbízatásuk révén megismert információkat vagy dokumentumokat.
   2a. cikk
   Helyettes adatvédelmi tisztviselők
   1.   A főtitkár kinevezhet helyettes adatvédelmi tisztviselőket is. A 2. cikk (4), (5), (7) és (8) bekezdése a helyettes adatvédelmi tisztviselőkre is vonatkoznak.
   2.   Az adatvédelmi tisztviselő, helyettesei és a munkájukat segítő személyzet képezik az adatvédelmi szolgálatot, amit az adatvédelmi tisztviselő irányít.
   3.   Az adatvédelmi tisztviselőt helyettese segítheti valamennyi feladata ellátásában, illetve helyettesítheti távolléte vagy akadályoztatása esetén.
   3. cikk
   Kötelezettségek
   1.   Az adatvédelmi tisztviselő felügyeli a rendelet alkalmazását az Európai Parlamentben. Feladatait az európai adatvédelmi biztossal együttműködve végzi.
   2.   Az adatvédelmi tisztviselőt bárki bármikor megkeresheti a rendelet alkalmazásával kapcsolatosan felmerülő kérdésben. Az adatvédelmi tisztviselő elsődleges feladata tanácsokkal ellátni a nyilvántartó szolgálatot az Elnökség 2001. november 28-i, az Európai Parlament dokumentumaihoz való hozzáférésről szóló határozatának betartása tekintetében.
   3.   Az adatvédelmi tisztviselő képviseli a Parlament Főtitkárságát valamennyi adatvédelemmel kapcsolatos kérdésben; részt vehet többek között az ezzel kapcsolatos nemzetközi bizottságok és testületek ülésein.
   4. cikk
   Feladatok
   Az adatvédelmi tisztviselő feladatai az alábbiak:
   
               —
            
            
               Tájékoztatás: az adatvédelmi tisztviselő tájékoztatja az Európai Parlament adatfeldolgozó szerveit és munkatársait a rendelet szerinti jogaikról és kötelességeikről. Ennek érdekében megfelelő módon tájékoztatást ad a hatályos szabályozásról, a folyamatban lévő eljárásokról, a bejelentett adatbázisokról, valamint megkönnyíti a jogok és kötelességek gyakorlását.
            
         
               —
            
            
               Az európai adatvédelmi biztos kérései: az adatvédelmi tisztviselő válaszol az európai adatvédelmi biztos kéréseire.
            
         
               —
            
            
               Együttműködés az európai adatvédelmi biztossal: az adatvédelmi tisztviselő saját hatáskörében együttműködik az európai adatvédelmi biztossal, akár annak kérésére, akár saját kezdeményezésére, különösen a panaszok kezelése és az ellenőrzési hatáskör ellátása terén.
            
         
               —
            
            
               Az európai adatvédelmi biztos tájékoztatása: az adatvédelmi tisztviselő tájékoztatja az európai adatvédelmi biztost az Európai Parlamenten belül a személyes adatok védelme szempontjából érdeklődésre számot tartó új eseményekről.
            
         
               —
            
            
               Az adatkezelések nyilvántartása: az adatvédelmi tisztviselő nyilvántartást vezet az adatfeldolgozók által a rendelet 26. cikkének megfelelően végzett feldolgozási műveletekről, és lehetővé teszi, hogy e nyilvántartásba bárki betekinthessen.
            
         
               —
            
            
               Értesítés a külön kockázatot hordozó adatfeldolgozási műveletekről: adatvédelmi tisztviselő értesíti az európai adatvédelmi biztost minden olyan adatfeldolgozási műveletről, mely a rendelet 27. cikke értelmében különleges kockázatot hordozhat. Ha kétség merül fel előzetes ellenőrzés szükségességét illetően, az adatvédelmi tisztviselő tanácskozik az európai adatvédelmi biztossal.
            
         
               —
            
            
               Az érintett személyek jogainak és szabadságainak biztosítása: az adatvédelmi tisztviselő ügyel arra, hogy az adatkezelés ne sértse az érintett személyek jogait és szabadságait és senki ne kerüljön hátrányos helyzetbe azért, mert az illetékes adatvédelmi tisztviselő tudomására hozott egy olyan tényt, amellyel kapcsolatban a rendelet rendelkezéseinek megszegését feltételezte.
            
         5. cikk
   Hatáskör
   1.   Megbízatásának a rendeletben előírt feltételek szerinti elvégzése érdekében az adatvédelmi tisztviselőnek jogában áll:
   
               —
            
            
               saját kezdeményezésére ajánlásokat intézni az adatfeldolgozókhoz vagy a Főtitkárságnak az adatvédelmi rendelkezések alkalmazásával kapcsolatos, vagy e végrehatási rendelkezések által érintett kérdésekben;
            
         
               —
            
            
               saját kezdeményezésére vagy az adatfeldolgozók, az Európai Parlament Személyzeti Bizottsága, vagy bármely természetes személy kérésére megvizsgálni azokat a tudomására jutott kérdéseket illetve tényeket, amelyek közvetlenül kapcsolatban állnak megbízatásával. E vizsgálat során tiszteletben kell tartania a függetlenség elvét és az érintett személy jogait. Az adatvédelmi tisztviselő vizsgálata eredményéről értesíti a kérelmező személyt és az adatfeldolgozót;
            
         
               —
            
            
               a főtitkár tudomására hozni a rendelet alkalmazásával kapcsolatos valamennyi hiányosságot;
            
         
               —
            
            
               rendszeresen részt venni találkozókon az európai adatvédelmi biztossal, az egyéb intézmények és szervek adatvédelmi tisztviselőivel a kölcsönös információcsere, az intézményközi együttműködés és a hatályos eljárások alkalmazásának összehangolása érdekében;
            
         
               —
            
            
               éves tevékenységi jelentést készíteni a főtitkár és az európai adatvédelmi biztos részére a Parlament által az adatvédelem terén végzett tevékenységről. E jelentést megismertetheti a Parlament személyzetével;
            
         
               —
            
            
               véleményt nyilvánítani a végrehajtott vagy tervezett adatfeldolgozás szabályszerűségéről, azokról a szükséges intézkedésekről, amelyekkel biztosítani lehet ezek szabályszerűségét, illetve az adatok vagy a biztonsági intézkedések megfelelőségéről. Ez a vélemény különösen az adatfeldolgozásról szóló értesítéshez kapcsolódó ügyekhez kapcsolódhat.
            
         2.   Az adatvédelmi tisztviselő mindenkor jogosult betekinteni az adatfeldolgozási műveletek tárgyát képező adatokba, az adatfeldolgozáshoz kapcsolódó helyiségekbe, berendezésekbe és adathordozókba.
   6. cikk
   Az adatfeldolgozásról szóló értesítési eljárás
   1.   Az adatfeldolgozás megkezdése előtt az adatfeldolgozó olyan időpontban értesíti az adatvédelmi tisztviselőt, amely lehetővé teszi a rendelet 27. cikkének (3) bekezdése szerinti esetleges előzetes ellenőrzés végrehajtását. Ennek érdekében használhatja az Európai Parlament intranet rendszerén elérhető értesítési adatlapot. Az értesítésnek minden esetben tiszteletben kell tartania a (3) bekezdés által előírtakat. Az értesítést az adatfeldolgozónak alá kell írnia és belső küldeményben, e-mailben vagy faxon továbbítania kell az adatvédelmi szolgálathoz. E két utóbbi esetben az eredeti aláírt értesítésnek az üzenet megküldésétől számított tíz napon belül el kell jutnia az adatvédelmi szolgálathoz.
   2.   Ami a rendelet hatálybalépésekor, vagyis a 2002. február 1-jén már folyamatban lévő adatfeldolgozásokat illeti, az adatfeldolgozó haladéktalanul értesítést ad róluk a (1) bekezdésben meghatározott módon.
   3.   Az értesítésnek legalább a következő információkat kell tartalmaznia:
   
               a)
            
            
               az adatfeldolgozó neve és címe, és az Európai Parlamentnek a személyes adatok meghatározott célból történő feldolgozásával megbízott szervezeti egységeinek megjelölése;
            
         
               b)
            
            
               az adatfeldolgozás célja(i);
            
         
               c)
            
            
               az érintett személyek kategóriájának vagy kategóriáinak leírása és a feldolgozott adatok illetve adatkategóriák megjelölése;
            
         
               d)
            
            
               az adatfeldolgozás jogalapjának megjelölése;
            
         
               e)
            
            
               azon címzettek vagy címzetti kategóriák megjelölése, akikkel az adatok közölhetők;
            
         
               f)
            
            
               a különböző adatkategóriákra vonatkozó zárolási és törlési határidőkkel kapcsolatos általános információ;
            
         
               g)
            
            
               a harmadik országok és nemzetközi szervezetek részére, vagy a tagállamok nemzeti szabályozása alá tartozó címzettek részére tervezett esetleges adattovábbítás megemlítése;
            
         
               h)
            
            
               általános leírás annak előzetes megállapíthatósága végett, hogy az adatfeldolgozást a rendelet 22. cikkének megfelelő biztonsági intézkedések kísérik-e.
            
         4.   Az adatfeldolgozó haladéktalanul értesíti az adatvédelmi tisztviselőt a (3) bekezdésben említett adatokat érintő bármely változsáról.
   7. cikk
   Az adatfeldogozások nyilvántartása
   1.   Az adatvédelmi tisztviselő nyilvántartást vezet a 6. cikk értelmében tudomására hozott adatfeldolgozásokról. Ez a nyilvántartás részletezi az Európai Parlamenten belüli összes olyan adatfeldolgozás műveletet, melyről az adatvédelmi tisztviselő értesítést kapott, tartalmazza az adatfeldolgozó szolgálat nevét, a feldolgozott adatok jellegét, és a feldolgozás célját.
   Ez a nyilvántartás mindenki számára hozzáférhető, és a rendelet 13. és 19. cikkében említett érintett személyek számára megkönnyíti jogaik gyakorlását.
   2.   A nyilvántartás tartalmazza e határozat 6. cikkének (3) bekezdés a—g) pontjaiban meghatározott információkat.
   3.   Az adatvédelmi tisztviselő — ha szükségesnek tartja — a nyilvántartás pontossága érdekében kezdeményezheti az abban szereplő adatok helyesbítését.
   8. cikk
   Általános rendelkezések az érintett személyek jogainak gyakorlásáról
   1.   A tájékoztatáshoz, a helyesbítéshez, a zároláshoz, a törléshez és a kifogásoláshoz való jogot az érintett személy, illetve meghatalmazott képviselője gyakorolhatja.
   2.   A fenti jogok gyakorlását az adatkezelőtől kell kérni. E célra elektronikus formában nyomtatvány található az Európai Parlament intranet rendszerén. A kérelemnek tartalmaznia kell az alábbiakat:
   
               —
            
            
               az érintett személy vezeték-, és keresztneve és elérhetőségei;
            
         
               —
            
            
               a gyakorolni kívánt jog;
            
         
               —
            
            
               adott esetben a kérelmet alátámasztó dokumentumok;
            
         
               —
            
            
               az érintett adatok kategóriái;
            
         
               —
            
            
               aláírás, dátum.
            
         A kérelmet belső küldeményként, postai úton, e-mailben vagy faxon lehet benyújtani oly módon, hogy igazolni lehessen a kérelem elküldését és kézbesítését. Ha a kérelem hibás vagy hiányos, az adatkezelő kiegészítést kérhet. Az adatkezelő köteles meggyőződni a kérelmező jogosultságáról.
   3.   Az adatkezelő köteles válaszolni a jogok gyakorlására irányuló kérelemre, még akkor is, ha nem került sor személyes adatok feldolgozására. A kérelem kézhezvételétől számított 5 munkanapon belül átvételi elismervényt küld a kérelmezőnek. Ha 5 munkanapon belül érdemi választ tud adni, eltekinthet az átvételi elismervény megküldésétől. A választ az érintett személy által a kérelem benyújtására használt módon kell a kérelmezőhöz eljuttatni.
   4.   Az adatkezelő köteles értesíteni a kérelmezőt arról, hogy amennyiben úgy véli, hogy a Szerződés 286. cikke által biztosított jogait személyes jellegű adatainak kezelése során megsértették, jogában áll panasszal fordulni az európai adatvédelmi biztoshoz.
   5.   Az érintett személy ingyenesen gyakorolhatja jogait.
   6.   A jogok gyakorlására irányuló kérelmet el lehet utasítani a rendelet 20. cikkében meghatározott esetekben, e határozat 17. cikkének alkalmazásával.
   9. cikk
   A tájékoztatáshoz való jog
   1.   Az érintettnek jogában áll az adatkezelőtől bármikor korlátozás nélkül és díjmentesen, a kérelem kézhezvételétől számított három hónapon belül:
   
               —
            
            
               megerősítést kapni arról, hogy a rá vonatkozó adat feldolgozására sor került-e vagy sem;
            
         
               —
            
            
               tájékoztatást kapni legalább az adatfeldolgozási művelet céljáról, az érintett adatkategóriákról és a címzettekről vagy a címzettek kategóriáiról, akikkel, illetve amelyekkel az adatokat közlik;
            
         
               —
            
            
               az adatfeldolgozás tárgyát képező adatokat és azok forrásával kapcsolatos minden rendelkezésre álló információt érthető formában megkapni;
            
         
               —
            
            
               tájékoztatást kapni a rá vonatkozó adatok automatizált feldolgozásának logikájáról.
            
         2.   Az érintett az alábbi módon tekinthet be személyes adataiba:
   
               —
            
            
               helyszínen történő betekintés;
            
         
               —
            
            
               az adatkezelő által kiállított és hitelesített másolat;
            
         
               —
            
            
               elektronikus másolat;
            
         
               —
            
            
               az adatkezelő rendelkezésére álló, az adatbázis összetételéhez alkalmazott egyéb módok.
            
         10. cikk
   A helyesbítéshez való jog
   1.   Az érintettnek joga van az adatkezelőtől a hibás vagy hiányos személyes adatok haladéktalan helyesbítését kérni.
   2.   A helyesbítésre irányuló kérelemnek ki kell térnie a helyesbítendő adatokra és az elvégzendő javításra. Szükség esetén megfelelő igazolásokat kell csatolni a kérelemhez.
   3.   Amennyiben a kérelmet elfogadják, a helyesbítést haladéktalanul végre kell hajtani és arról az érintett személyt értesíteni kell. A helyesbítési kérelem elutasítása esetén az adatkezelőnek 15 munkanap áll rendelkezésére, hogy indoklást tartalmazó levél útján értesítse az érintett személyt.
   11. cikk
   A zároláshoz való jog
   1.   Az érintettnek joga van az adatkezelőtől az adatok zárolását kérni, ha:
   
               a)
            
            
               pontosságukat az érintett vitatja, annyi ideig, amely alatt az adatkezelő megvizsgálhatja az adatok pontosságát, ideértve azok hiánytalanságát; vagy
            
         
               b)
            
            
               az adatkezelőnek már nincs szüksége az adatokra feladatainak végrehajtásához, de az adatokat bizonyítás céljából meg kell őrizni; vagy
            
         
               c)
            
            
               az adatfeldolgozás jogellenes, és az érintett ellenzi az adatok törlését, és ehelyett zárolásukat kéri.
            
         2.   A zárolásra irányuló kérelemnek tartalmaznia kell a zárolandó adatokat. A zárolást kérelmező és elérő személynek az adatkezelő értesítést küld. Ugyanígy kap tájékoztatást a zárolás feloldásáról, legalább 15 munkanappal azt megelőzően.
   3.   Az adatkezelőnek a zárolási kérelem kézbesítését követő 15 munkanapon belül kell válaszolnia a kérelemre. Ha elfogadja a kérelmet, a zárolást 30 munkanapon belül meg kell valósítani, és az érintett személyt erről tájékoztatni kell. A zárolási kérelem visszautasítása esetén az adatkezelőnek 15 munkanapon belül indoklást tartalmazó levélben kell értesítenie az érintett személyt.
   4.   Az automatizált nyilvántartó rendszerekben a zárolást lehetőleg technikai eszközök útján kell biztosítani. A személyes adatok zárolásának tényét a rendszerben olyan módon kell feltüntetni, amelyből egyértelmű, hogy az adatok nem használhatók fel.
   5.   Az e cikk alapján zárolt személyes adatok, a tárolást kivéve, kizárólag bizonyítási célból, vagy az érintett hozzájárulásával, vagy harmadik személy jogainak védelmében használhatók fel.
   12. cikk
   A törléshez való jog
   1.   Az érintettnek joga van az adatkezelőtől az adatok törlését kérni, ha feldolgozásuk jogellenesen történt.
   2.   A törlésre irányuló kérelemnek tartalmaznia kell a törlendő adatot. Ha a feldolgozás jogellenességét az adatkezelő megkérdőjelezi, neki kell igazolnia a feldolgozás jogszerűségét.
   3.   Az adatkezelőnek a törlési kérelem kézbesítését követő 15 munkanapon belül kell válaszolnia a kérelemre. Ha elfogadja a kérelmet, a törlést haladéktalanul végre kell hajtani. Ha az adatkezelő úgy ítéli meg, hogy a kérelem nem indokolt, arról 15 munkanapon belül indoklást tartalmazó levélben értesíti az érintett személyt.
   4.   A törlés az adatok teljes megsemmisítését jelenti, azokat nem helyettesítheti semmilyen kód, vagy a törölt adatokat tartalmazó más nyilvántartó rendszer. Ha a törlés műszaki okok miatt lehetetlen, az adatkezelő haladéktalanul zárolja azokat. Az érintett személy értesítést kap az eljárásról.
   12a. cikk
   Harmadik személy értesítése
   Az érintettnek joga van az adatkezelőtől kérni, hogy azokat a harmadik személyeket, akikkel az adatokat közölték, értesítse a 10—12. cikk szerinti helyesbítésről, törlésről vagy zárolásról, kivéve ha ez lehetetlennek bizonyul vagy aránytalanul nagy erőfeszítést kíván. Ha a harmadik személyek értesítésére irányuló kérelmet annak lehetetlensége vagy az ahhoz szükséges aránytalanul nagy erőfeszítés miatt elutasítják, az adatkezelőnek 15 munkanapon belül indoklást tartalmazó levélben értesítenie kell az érintett személyt.
   13. cikk
   A kifogásoláshoz való jog
   1.   Az érintettnek joga van ahhoz, hogy sajátos helyzetével kapcsolatos, fontos jogos érdekből bármikor kifogást emelhessen a rá vonatkozó adatok feldolgozása ellen, kivéve a rendelet 5. cikkének b), c) és d) pontjában szabályozott eseteket.
   2.   Az érintettnek joga van ahhoz, hogy tájékoztassák személyes adatainak harmadik személyekkel első alkalommal történő közlését vagy a nevében közvetlen üzletszerzés céljára történő felhasználását megelőzően, valamint, hogy számára kifejezetten felajánlják az ilyen közlés, illetve felhasználás elleni költségmentes kifogás lehetőségét.
   3.   A kifogásolásra irányuló kérelemnek tartalmaznia kell az érintett adatokat.
   4.   Az adatkezelőnek a kifogásolási kérelem kézbesítését követő 15 napon belül kell válaszolnia a kérelemre. Amennyiben az adatkezelő úgy ítéli meg, hogy a kérelem nem indokolt, arról 15 munkanapon belül indoklást tartalmazó levélben értesíti az érintett személyt.
   5.   Megalapozott kifogás esetén az (1) bekezdésben említett feldolgozás nem terjedhet ki a kifogásolt adatokra.
   14. cikk
   Ellenőrzési eljárás
   1.   Minden érintett adatfeldolgozó köteles segíteni az adatvédelmi tisztviselő munkáját, 20 munkanapon belül biztosítva számára a kért információkat. Megbízatása ellátása során az adatvédelmi tisztviselő bármikor jogosult betekinteni az adatfeldolgozás tárgyát képező adatokba, az erre szolgáló helyiségekbe, berendezésekbe és adathordozókba.
   2.   Az adatvédelmi tisztviselő bármikor határozhat bármilyen típusú ellenőrzés végrehajtásáról annak érdekében, hogy biztosítsa a rendelet Európai Parlament általi megfelelő alkalmazását.
   15. cikk
   Jogorvoslat
   1.   Az Európai Parlament valamennyi alkalmazottja panaszt nyújthat be az európai adatvédelmi biztoshoz a rendelet 33. cikke értelmében. E panasz benyújtása nem függeszti fel a személyzeti szabályzat 90. cikke értelmében benyújtott panaszhoz kapcsolódó határidőket.
   2.   Az (1) bekezdésben meghatározott jogtól függetlenül, az Európai Parlament valamennyi alkalmazottja jogosult panaszt benyújtani a személyzeti szabályzat 90. cikke értelmében személyes adatainak a kinevező hatóság által végzett feldolgozásának ügyében. Ebben az esetben az illetékes szolgálatok kikérik az adatvédelmi tisztviselő véleményét.
   16. cikk
   Korlátozások
   1.   A rendelet 20. cikkének (1) bekezdésében említett okok miatt az adatkezelőnek jogában áll korlátozni az e határozat 9—13. cikkeiben meghatározott jogokat. Az adatkezelőnek erről előzetesen tanácskoznia kell az adatvédelmi tisztviselővel.
   2.   Ha korlátozásra kerül sor, az adatkezelő — a közösségi jognak megfelelően — tájékoztatja az érintett személyt a korlátozás fő indokairól és arról a jogáról, hogy az európai adatvédelmi biztoshoz vagy az Európai Bírósághoz fordulhat.
   3.   Az adatkezelőnek haladéktalanul válaszolnia kell korlátozások alkalmazásával kapcsolatos kérelmekre, és indokolnia kell az ezekre vonatkozó döntéseket.
   17. cikk
   Az adatkezelők
   1.   A rendelet 2. cikke d) pontja értelmében a főtitkárnak külön határozat útján jogában áll adatkezelővé kinevezni egy, a főtitkár alá rendelt hatóságot.
   2.   Az adatkezelő köteles gondoskodni arról, hogy az általa ellenőrzött adatfeldolgozásra rendelet betartásával kerüljön sor. Feladatai közé tartozik különösen:
   
               —
            
            
               segíteni az adatvédelmi tisztviselő és az európai adatvédelmi biztos munkáját, legfeljebb 20 munkanapon belül tudomásukra hozva az általuk kért információkat;
            
         
               —
            
            
               megfelelő műszaki és szervezési intézkedéseket hozni, megfelelő utasításokat adni az Európai Parlament személyzetének vagy az alájuk rendelt egyéb személyeknek annak érdekében, hogy biztosítható legyen a bizalmas adatfeldolgozás és a feldolgozás által jelentett kockázatoknak megfelelő biztonsági szint;
            
         
               —
            
            
               a 6. cikk értelmében értesíteni az adatvédelmi tisztviselőt minden adatfeldolgozási műveletet megelőzően.
            
         17a cikk
   Betekintés a dokumentumokba
   1.   Az adatfeldolgozási nyilvántartás nyilvános és elektronikus úton hozzáférhető. Bárki közvetlenül megtekintheti és az Európai Parlament adatvédelmi tisztviselőjétől hitelesített másolatot kérhet bármely adatfeldolgozás nyilvántartásba vételéről. A nyilvántartás közvetve is elérhető az európai adatvédelmi biztos révén.
   2.   Az adatvédelmi tisztviselő és szolgálata dokumentumai az Európai Parlament, a Tanács és a Bizottság dokumentumaihoz való nyilvános hozzáférésről szóló 2001. május 30-i 1049/2001/EK európai parlamenti és tanácsi rendelet hatálya alá tartoznak.
   18. cikk
   Hatálybalépés
   E határozat az Európai Unió Hivatalos Lapjában történő kihirdetését követő napon lép hatályba.